
PËR ShPRONËSIMIN, PËR INTERES PUBLIK, të PRONARËVE TË PASURIVE të PALUAJTSHME, PRONË PRIVATE, që PREKEN NGA NDËRTIMI I UJËSJELLËSIT, BAHçALLËK, SHKODËR

Në mbështetje të nenit 100 të Kushtetutës, të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm  të pasurisë pronë private, për interes publik”, dhe të nenit 8 të ligjit nr.9464, datë 28.12.2005 “Për Buxhetin e Shtetit të vitit 2006”, të ndryshuar, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

VENDOSI:

1. Shpronësimin, për interes publik,  të pronarëve  të pasurive të paluajtshme, pronë private, që preken nga ndërtimi i ujësjellësit, Bahçallëk, Shkodër.
2. Shpronësimi  të bëhet në favor  të bashkisë së Shkodrës dhe  të komunës Bërdicë.
3. Pronarët e pasurive  të paluajtshme, pronë private, që shpronësohen, të kompensohen  në vlerë të plotë, për sipërfaqen 16 399 m2 tokë/arë, e vlerësuar me 830 lekë/m2, për shumën e përgjithshme 13 611 170 (trembëdhjetë milionë e gjashtëqind e njëmbëdhjetë mijë e njëqind e shtatëdhjetë) lekë, sipas tabelës, që i bashkëlidhet këtij vendimi dhe është pjesë përbërëse e tij.
4. Shpenzimet procedurale, në shumën 221 000 (dyqind e njëzet e një mijë) lekë, të përballohen nga bashkia e Shkodrës dhe komuna Bërdicë.
5. Vlera e përgjithshme e shpronësimit, 13 611 170 (trembëdhjetë milionë e gjashtëqind e njëmbëdhjetë mijë e njëqind e shtatëdhjetë) lekë, të përballohet nga llogaria speciale, e krijuar si transfertë kapitale për t’u përdorur për shpronësime.
6. Shpronësimi të fillojë e të përfundojë brenda muajit mars 2007.
7. Bashkia e Shkodrës dhe komuna Bërdicë të bëjnë likuidimin e pronarëve brenda afatit të parashikuar në pikën 6 të këtij vendimi.
8. Ngarkohen Ministria e Punëve Publike, Transportit dhe Telekomunikacionit, bashkia e Shkodrës dhe komuna Bërdicë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
Kryeministri
Sali Berisha 

